મેગાસ્ટાર અમિતાભ બચ્ચને આજે બ્લોગ ઉપર પોસ્ટ મૂકીને ડોકટરોને રાજસ્થાન બોલાવી પોતાની નજીક રહેવા જણાવતા ચાહકોમાં તેમની તબીયત અંગે ચિંતા ફેલાઇ હતી. જોકે જયા બચ્ચને અમિતાભની તબીયત સારી હોવાનું જણાવી ઉમેર્યું હતું કે તેમની ડોક અને પીઠમાં સામાન્ય દુઃખાવો હતો. બચ્ચનની પોસ્ટ વાંચ્યા પછી ડોકટરોની ટીમ તાબડતોબ જોધપુર પહોંચી ગઇ હતી. તેઓ હાલમાં એક ફિલ્મના શૂટિંગ માટે જોધપુર ગયા છે. તેમણે બ્લોગમાં લખાયું હતું કે તેમણે સવારે ડોકટરોને બોલાવી તેમની નજીક રહી તપાસ કરાવવા જણાવ્યું છે. પાટનગર દિલ્હીમાં પત્રકારોએ જયા બચ્ચનને તેમની તબીયત અંગે પૂછતાં જણાવ્યું હતું કે તેમને ફિલ્મ માટે ભારે ડ્રેસ પહેરવો પડયો હોવાથી પીઠમાં દુઃખાવો થયો હતો. તેમની તબીયત સારી છે. આ સમાચાર ચાહકોમાં પ્રસરી જતાં જોધપુરની હોટલની બહાર લોકોના ટોળા જામ્યા હતા. ડોકટરોએ તેમની તબીયત અંગે કંઇ કહેવા ઈનકાર કર્યો હતો. રાજસ્થાનના મુખ્યમંત્રી વસુંધરા રાજેએ તેમને સારી તબીયતની શુભેચ્છા પાઠવી હતી. અમિતાભે બ્લોગમાં ફિલ્મમાં અતિશય વ્યસ્ત શૂટિંગ માટે પણ લખ્યું હતું. સવારથી મોડી સાંજ સુધી કામ કર્યું. કેટલાક લોકોને જીવવા માટે ખૂબ જ પરિશ્રમ કરવો પડે છે. પરંતુ આ કામ અતિશય ભારે હતું પરંતુ પોતે તેમાં સફળ થયા હતા.